Cesarhanmun/geonobi-data huggingface dataset:
地名: 巨濟 (慶尚道, 都護府)
年: 1510.0

○對馬島敬差官濟用監正康仲珍馳啓曰: "今月初五日, 倭兵圍熊川城, 京通事等, 從門隙窺見, 彼爲大將者, 乃去年特送貞長。 熊川縣監韓倫, 知京通事等, 與貞長相知, 令相語問來寇之由。 貞長答曰: ‘釜山浦僉使李友曾, 改造公廨, 役恒居倭, 甚於編氓, 此前古所未有。 且前日分大、中、小船給料, 友曾則皆以小船尺量。 去年將此意, 告于禮曹, 禮曹聽而不聞, 國家亦不罪友曾。 我等所以至此。’ 通事申自剛答曰: ‘薺浦、熊川何故耶?’ 貞長又答曰: ‘薺浦僉使, 則恒居倭, 欲採藿出歸, 請射官, 僉使稱造船無暇, 不許, 使水使, 捕殺無罪倭四名。 熊川則或減給糧料, 或遷延不給, 且禁恒居倭出入通市。 以此島主, 命我等伐釜山浦、薺浦、巨濟等處, 不得已來此, 非我意也。 熊川守出降則已, 不降則當決勝否。’ 熊川縣監, 令通事答曰: ‘我雖出對, 言語須通事乃知, 何必見我爲? 可令通事, 盡傳我意。’ 俄而倭奴梯攀上城, 爲城上人所射中墜死, 小却, 又以櫓木, 衝擊南門擁城, 城頭數尺許頹破。 城中軍人大駭, 奔出北門外, 熊川縣監韓倫, 收散卒守城, 節度使金錫哲、金海府使成秀才、敬差官李軾等, 率軍繼至, 鼓躁而進, 城不陷。 初五日, 我軍與倭奴, 終日相戰, 彼衆我寡, 退保五里許。 夜半賊兵, 潛至熊川神山山腰, 一時叫躁, 我軍大驚奔潰, 錫哲等勢窮而退。 初六日, 熊川縣監, 爲倭所迫, 棄城奔至金海。" 傳曰: "倭變甚劇, 宜令各司, 各陳制敵方略。"

○己未/都體察使成希顔, 遣從事官李偉啓曰: "忠州囚倭, 雖已推問, 然禁府囚倭, 姑待都元帥上來後, 更議處置。 巨濟縣令吳世翰, 以孤單之軍, 能斬獲倭奴, 至於五級, 其功優於將大軍斬獲者。 軍功磨鍊時, 恐或遺漏, 請下諭于都元帥, 使之竝錄。" 上從之。

○咸鏡北道節度使崔漢洪馳啓曰: "會寧城底居彼人愁隱豆及其兄士的哈、次兄阿多吾等, 爲五寸叔吾道里
              馬奴木哈所侵, 率妻子避亂, 從長城隙處而入, 願上京侍衛, 或移處南方沿邊各官居生, 若不見許, 則欲自縊而死, 不還本土。" 上命議處置之策于大臣等。 金壽童議: "愁隱豆等, 避仇來投之情, 果如所啓, 則甚爲可矜, 若强還送, 彼必失望, 似當從願。 但野人不可使居於內地, 與民雜處。 彼城底野人, 互相報復, 自是常事, 後有力弱者, 援此例皆來請居, 不可盡從其願。 一開其端, 後弊難防。 今愁隱豆等, 令邊將厚饋開諭, 還入送何如?" 柳順汀議: "愁隱豆等, 世居城底, 與我齊民無異, 今爲怨家侵毒, 欲上京侍衛, 或願移居南方, 其情似甚迫切。 若侍朝則不可輕許矣, 於南方絶島, 分置而居, 有何不可? 以近日之事觀之, 朴山同介, 以北虜, 徙居巨濟, 當倭變之時, 挺身力鬪, 功參第一。 愁隱豆, 他日報效, 安知不如朴山同介乎? 其雜處民間, 保無後日之患。" 成希顔議, 類此。 李蓀議: "愁隱豆等三兄弟, 世居會寧城底, 與吾民, 日日相從, 我邊境小大之事, 無不知之, 不應拒之, 使入隔遠胡地。 且無罪於我, 而今被無名之患於彼虜, 不得安接本土, 願爲吾氓, 情理可矜。 彼雖野人, 如非至情, 今當農務極緊之時, 安敢棄生業, 擧家來投乎? 此必不得已避患之事, 似無他疑。 臣意以爲, 來者固當不拒。 可分置於南方防禦緊處, 以助土兵, 擇其中才堪侍衛者, 許令上京從仕何如?" 上從順汀等議。 傳曰: "大臣卒, 百官會葬事, 載在《大典》, 而近無行之者, 恐遂成例。 其收議于政府。" 金壽童議: "大臣卒會葬云, 則百官似若會於葬所以葬, 然葬所隔遠, 則百官勢不得往會。 不可以葬所遠近, 而異其行禮。 依韓明澮會葬例, 各司一員, 以淡服, 就都門外, 祖送爲便。" 柳順汀議: "以《大典》
              《喪葬》條觀之, 大臣卒, 百官宜於葬所會葬。 然葬所有遠近, 若遠則會葬勢難。 旣以遠而不得會葬, 近而可會, 則禮有不同, 依月山大君, 出葬時各司一員, 就都門外, 祖送爲便。" 成希顔議, 類此。 議入, 上從之。

○丙午/御朝講。 持平金禹瑞、獻納成世昌, 論柳聃年、康仲珍、兪懷哲、李繼福、韓亨允等事, 皆不允。 特進官李蓀曰: "向化朴山同介, 居于巨濟, 當倭賊入寇之時, 與吳世翰, 挺身突擊, 斬獲甚多, 故參錄一等軍功, 賞以緜布十五匹, 又特賜熟馬, 國恩至重。 然胡人貴得官爵, 臣意宜賞之以爵矣。 向化則雖無功者, 例授二品, 況有功者乎? 東萊校生仇世安, 開門突敵斬獲之時, 中(創)
                〔槍〕
              戟, 幾死乃蘇, 故論功時, 亦以一等錄啓。 特令褒賞以爵何如?" 上曰: "朴山同介、仇世安等, 更加賞賜可也。" 李蓀曰: "愁隱豆與奴木哈不和, 勢不同居, 若入蒲州, 則必生邊患, 如黃海地廣人稀處, 分而居之爲便。" 上曰: "此事, 承旨李長坤亦言之。 當更使開諭, 觀其勢以處之。"
地名: 巨濟 (慶尚道, 都護府)
年: 1513.0

○晋州、咸安、固城、巨濟、泗川、漆原大雷, 又有赤白煙氣, 移時乃滅。 傳曰: "災變如此, 必有所召。 此似兵象。 倭奴變詐不測, 不可不慮。 心甚未安。"

○先是, 兵曹以倭奴許和後, 恐邊備踈虞, 諭慶尙、全羅兩道邊將, 務措備禦之策。 至是慶尙右道兵馬節度使柳繼宗, 馳啓曰: "巨濟島、永登浦、栗浦、玉浦、知世浦、助羅浦等鎭, 非徒絶島, 兵勢單弱, 萬有賊變, 必不能保。 右各浦, 皆距一息許, 其中央三岐處, 以防禦不緊鎭海鎭分防騎兵八十名, 固城鎭騎兵五十名移屯, 而遣別軍官金敬禮、申宗璧等將之, 以爲援兵, 自今年正月始矣。 加德島外面, 賊船數多來泊, 而是島遮前, 乘煙臺者, 不得通望, 不知賊來, 坐受其變, 故臣赴任後, 始於加德島主峯, 別定(侯)
                〔候〕
              望人, 如見賊船, 卽令馳啓矣。 絶島有變, 則巨濟之於見乃梁, 南海之於露梁, 救援將卒, 可及期過涉, 而只以案付船二艘, 難以卒涉馳援。 請令巨濟、固城、南海、昆陽, 各造船五艘, 加定津夫。"
地名: 巨濟 (慶尚道, 都護府)
年: 1521.0

○及第韓忠供云: "臣見, 近來在下之人, 事事奸詐, 至叛逆者累次有之。 臣在千里海上, 逆臣安處謙所爲之事, 萬無相干之路, 但在下之人, 奸詐如此, 故上亦人人而不信。臣被罪下歸後, 他無所聞, 前年四月間, 有所聞之事, 君父間凡所聞知, 無有所諱, 故直告。 退計四、五年間, 金湜、金淨家, 有時歸到。 武士金億濟稱名人, 偶然相見後, 前年正月, 臣謫巨濟, 日不記二月間, 金億濟以書信一度、脯醬一甁、晡肉二、三貼使送云, 居金海, 臣見書後, 還答送。 金億濟書辭, 唯安否而已, 別無所言。 其後, 日不記三、四月間, 金億濟來到巨濟臣所接處, 日已暮。 臣在前, 計料金湜亡命, 湜之所相知之人, 萬一相見, 則臣恐參亂逆之事, 稱醉酒不見, 使宿主人家, 億濟怒其不見己, 稱接他處出歸。 翌朝, 持酒一器還來, 臣不得已出見。 飮酒說話次, 億濟云: ‘近來, 國事大毁, 小人用事, 君子貶斥。’ 等事, 抗憤說話, 因言: ‘金湜逃亡, 合於事理。’ 且云: ‘所居近處雜人等論金湜亡命有罪之事, 吾言無罪, 昔孔子微服過宋, 此亦類是等言, 詰議言之, 其人等風靡不能答。’ 云。 因言: ‘慶州府尹柳仁淑、金海府使朴英、漆原縣監河珽等來會金海府, 留宿飮話, 爭言朝廷之事, 憤怨不已曰: 「在朝之人皆恃李長坤, 遂有此事, 若無此人, 無難事。 今聞, 長坤因沐浴, 東萊下來, 思欲除去。」 云。’ 臣聞言, 卽時抗言曰: ‘何以出如此狂悖之言乎? 到處妄說, 則必生事, 竝陷無罪之人。 大抵, 君父一體。 今人父, 罪責其子, 則其子果可以反亂乎? 深思此理, 明知事理不可如是。 且吾輩皆有奴僕。 厥主罪責其奴子, 則奴子或逃去、或反逆, 於體統何如? 儒者讀書, 必遵其義。 古云: 「父雖不慈, 子不可以不孝。」 亦云: 「爲人臣子者, 不知《春秋》之義, 必陷首惡之名。」 且孔子微服過宋, 只備不虞耳, 非君臣間事。 孔子於君臣間, 豈有背命逃亡之理乎? 汝之凡所言, 皆狂亂悖逆。 如是不已, 必生大禍。’ 反覆論說次, 億濟卽愧赧俯伏, 不出他語。 臣亦不更問金湜去處, 又不問汝之知不知柳仁淑等說話, 節目首尾, 竝皆不問, 仍饋朝飯,警戒送之。 億濟以武士, 不知學理, 臣所言文字間事, 通曉與否, 不可知。 臣今所達言辭, 先後節目, 日月已久, 昏病, 不能盡省, 加減、詳略, 未必盡同其時。 然大槪不外于此, 若問億濟則柳仁淑等說話及臣之爲心, 一一灼知。 臣果有憤怨懷二心, 則仁淑等皆知重鎭近於臣之所在, 聞其事, 豈不相通, 贊助以成乎? 臣自被罪後, 常慮無賴之徒, 懷憤致禍, 臣有兩弟, 使不上京。 臣之常時用心如此, 遠在千里之外, 得與無賴亂逆之事, 情理萬無。 實有二心, 則聞億濟之言, 不與相通, 而與遠在無賴安處謙等相通, 情理萬無。 大抵, 下人多詐, 誣罔 聖明者有之, 故今之所達, 雖不與此事相同, 臣子之義, 不可絲毫有隱諱之事, 故前後所聞, 一一開達。 臣之字參於錄中, 則事之始終論議, 告者必相知之。 面質論辨, 則眞僞卽現。 小臣往巨濟後, 食傷與心疾大發, 未得食飯, 惟酒是賴。 心氣虛困, 飮輒放狂, 殊失拘撿, 常處官府之側, 勢不能避遠。 時時飮酒放散, 及到醒時, 臣亦思念前愆, 深自愧悔。 自金湜亡命後, 不出入官府, 不通外人。" 仍杖訊, 不服。
地名: 巨濟 (慶尚道, 都護府)
年: 1523.0

○壬子/左議政李惟淸來辭曰: "頃者臣適在家, 有當刑之人, 過臣家前, 極口庸言叱辱, 竝及臣亡父母, 其受辱口不可形言。 此乃巨濟永屬爲奴, 三度逃來犯牛盜李貴同者也。 臣爲刑曹判書時承服者, 必以此嫌怨。 卽欲上達, 而以臣之受辱, 不敢也。 昨見奇別, 刑曹以典獄官員不能禁抑, 請罪。 以臣受辱之故, 乃至於此, 至爲惶恐。 臣被辱已極, 廟堂重地, 不可安然在職, 請辭。" 傳曰: "昨見刑曹公事, 未知首末也。 此人將至死地者, 有何所忌憚乎? 不可以此辭職, 勿辭。" 再辭, 不允。
地名: 巨濟 (慶尚道, 都護府)
年: 1526.0

○乙巳/御夕講。 特進官沈貞曰: "臣觀全州囚向化童綱推考事, 當初推問根脚時, 本於義州地方胎生, 長養云, 而語音多不如我國之言, 且隨父母, 乞糧出來, 母則歸溫陽; 父則到龍仁身死云。 及行移平安道, 推閱義州里正、古老人, 則童綱元非義州居住人物云。 以此觀之, 情迹至爲綢繆。 大抵, 我國關防不嚴, 故外人出入自如, 道路迂直, 靡不周知。 童綱必是深處野人, 托於乞糧, 深入南方, 不無與莾哈相通之弊。 但因囚在外方, 文移往來之際, 必不能詳鞫。 若令本曹,
                【貞時爲刑曹判書。】
              或詔獄, 拿來推之, 則奸僞必見矣。" 上曰: "外方獄囚, 往復推鞫, 慮有未盡。 若拿來推之, 奸僞可知。" 左承旨柳溥曰: "我國本無關防, 野人出入無忌, 山川道路, 盡行涉躐。 若復逃入本土, 作賊我彊, 則其禍必大。 且前聞金銛所啓, 移居高原
              野人, 專爲姑息, 不卽驅去, 而漸成滋蔓。 平安道囚禁野人十餘人, 分處巨濟、珍島等地事, 朝議已定。 但在當時, 口數雖少, 終必繁滋。 且今雖分置各邑, 萬一得乘便隙, 一朝嘯聚, 則勢必響應。 晋之五胡, 初豈知滋蔓? 然不聽郭歆徙戎之策, 故終受禍不少。 我朝亦許居倭奴于三浦, 以致庚午之變, 況野人技長弓馬, 非倭人之比。 今若雜處南方, 則終成腹心之疾。 刷還本土, 誠爲長策。" 上曰: "夷狄不可滋蔓。 今若分置南方, 則非徒後必有害, 其費公廩亦多, 果爲未便, 刷還之策, 亦可擧也。"
地名: 巨濟 (慶尚道, 都護府)
年: 1541.0

○壬午/傳于政院曰: "昨見慶尙道右道兵使
                【方好羲。】
              啓本,
                【永登浦萬戶宋琚等, 以搜討聽令事, 往返薺浦時, 倭船一隻相逢, 先自畏怯, 印信軍器, 及助防將曺世英, 軍人二十九名, 無去處, 宋琚僅以身免, 大失邊將之道。 巨濟官囚禁當初幾名同騎船, 賊倭幾名相逢致敗辭緣, 水使李克恭親到永登浦推考云。】
              
              永登浦萬戶, 孤單往來海中, 逢倭賊致敗, 失其印信, 軍人亦不知去處云。 常時邊將等, 雖有如此等事, 率皆匿不以聞, 此則適現於事耳。 萬戶可卽拿推, 而勢似爲難, 又不可爲此事別遣使。 命敬差官, 適以事下去,
                【直提學李浚慶, 以推鞫薺浦
                  倭奴事, 已下去。】
              萬戶及事干等, 幷令推鞫啓聞爲當。 此意言于兵曹。"
地名: 巨濟 (慶尚道, 都護府)
年: 1544.0


              
                
                  
                    〔○〕
                  
                
              
              加德島築城使方好義竣事復命。 仍以單子
                【"臣初到熊川
                  加德島, 四面賊路初程。 沒雲臺、絶影島內外及倭人接待釜山浦等處, 遍歷親審。 凡應敵形勢設險防備等事及所聞所見, 幷開錄于左。 一, 加德島四面周廻, 水路六十里, 北邊羊膓串下端至未串枝, 陸路二十五里, 廣或五里, 或十里, 或一里。 山勢周遭, 澗谷峻險, 草木茂盛。 東南面, 則石崖如削, 賊船依泊處。 羊膓串、濶浦、水落浦、大項, 其中關防最緊, 濶浦、水落浦, 石築遮路, 功役不多。 故兵、水使同議, 秋收後以當兩鎭水軍, 隨宜造築事, 議定。 一, 築城軍等, 秋收事迫, 欲夜則拾石, 晝則築城, 故從民願, 晝夜通役, 期限內畢築役。 一, 加德烽燧鷹峯, 臨壓馬島, 山川形狀, 昭然俯見, 倭船出入之狀, 歷歷可數, 故烟臺設築。 又加乙磨峯, 則與安骨浦、熊川、(金端串)
                      〔金丹串〕
                    
                  烽燧相准。 一, 右道南海
                  彌助項、尙州浦、平山浦等鎭堡, 乃全羅道連界之地, 主將水營在巨濟一隅, 相距隔遠, 趁時相救爲難, 請彌助項僉使, 以堂上武臣擇差, 使南海及尙州浦等三堡統屬, 隨其指揮, 整軍馬, 趁時應變。 且令蛇梁、赤梁、唐浦, 竝救援何如? 一, 左道形勢, 左水營在(雲海堡)
                      〔海雲堡〕
                    
                  , 北距東萊五里, 西距釜山浦十五里, 率東萊軍卒, 救釜山及多大浦, 又令梁山、蔚山左兵營, 繼援于後。 一, 右道形勢, 加德島兩鎭在左道喉舌之地, 安骨浦、熊川、薺浦, 作爲關鍵, 知世浦、玉浦、助羅浦, 與加德、天城, 互相救援, 金海、昌原右兵營, 繼援于後。 巨濟, 島嶼與最多, 水使與彌助項僉使, 控制西南, 晋州、昆陽、泗川、河東、固城、鎭海, 繼援于後。 如此節目, 預定防備, 則不但倭奴, 聞見有所警懼, 沿海居民, 海菜生業, 永爲無患。 一, 左道釜山浦, 接待倭奴緊重之地, 僉使須應得宜, 撫禦軍卒, 恩威幷行, 然後軍卒亦蘇復, 至於倭人卜物, 輸轉之時, 無猥濫之弊。 所關非輕, 有威望堂上官擇差, 接待倭人, 言語酬答, 不失其宜, 鎭服其心, 使無驕縱, 何如? 一, 倭館過半頹圮, 於倭使所見, 事體埋沒, 隨便改造。 館外高墻深塹, 拒柴水場, 倍前措置, 以防出入早晩。 諸酋使送接待, 則館舍狹窄, 若使露處, 必懷怨憤, 隨便加築, 何如? 一, 京鄕通事等潛引京商, 接於倭館近處居民之家, 乘隙潛貿。 所貿負重, 物貨輸轉之價, 與倭人分用, 托以倭物, 公然輸轉, 不但民不堪其苦, 倭館近處居民等, 牙保興販之利至重, 故情同骨肉, 至於國家秘密軍機, 亦相敎諭, 至爲痛心。 熊川城底居民, 本無田土, 專以興販倭物資生, 厥類甚多。 若於釜山浦合待倭人, 則必移接于近處, 如前作患, 幷別設事目, 嚴禁何如? 一, 多大浦, 出入諸倭咽喉之地, 城卑軍少, 前於庚午年倭變, 將卒投入東萊, 僅免其禍。 今於賊倭窟穴, 加德島設鎭嚴備, 賊倭若托稱使臣, 依泊沒雲島, 乘其不意, 闌入圍城, 至爲可慮。 右浦鎭將, 以有武才堂上官擇差, 多率軍官, 道內閑良, 幷代稅赴防, 一以防戍本鎭, 一以救援他鎭, 何如? 一, 加德、天城兩鎭, 非但新設絶島, 熊川、金海、梁山、密陽, 許多居民, 海採利重, 漁船日集數百, 靑魚捉得時, 右道沿海各官, 漁船蔽海, 晝夜捕捉, 前此賊倭, 乘便殺掠, 不知其數。 然而居民等貪於漁利, 不畏被殺, 守護之方, 不可不重。 故與兵、水使同議, 道內閑良有武才者, 兩鎭各五十名, 代稅赴防事。"】
              啓曰: "臣往彼地備觀形勢, 以爲平時若能如此, 則防禦不至虛疎, 加德島旣設鎭, 而護守不如是, 恐有後悔, 故隨所聞所見, 而啓聞如(左)
                〔右〕
              。" 且進獻加德島圖形而啓曰: "右道熊川等各鎭, 及左道多大等浦, 與對馬島相對。 聞對馬島形勢於古老人, 其長至於五日程, 其廣半日程, 彼倭發自陶沙只島, 經木島、娚妹嶼, 抵于加德, 木島有井泉, 且可藏船, 故必休憩于此, 過前山浦迤邐, 而入于薺浦。 庚午之變, 倭奴密藏兵船於加德, 不意分擊薺浦、釜山、多大、永登而還。 今築加德, 無藏船處, 故於港口投石, 高與海等, 因於其上, 樹木爲柵, 其內可藏船萬餘隻也。 自加德至熊川, 如漢江者三矣。" 傳曰: "啓意知道。 政府合坐時, 與兵曹、備邊司, 同議以啓。"
地名: 巨濟 (慶尚道, 都護府)
年: 1599.0

○備邊司啓曰: "留兵之事, 更問於軍門衙門, 則說稱: ‘前日會議時, 大槪老爺已盡說破。 雖各咨文, 經理衙門當爲之’ 云, 今已三日, 尙無來咨, 自此速爲開報可矣。 今宜報之曰: ‘小邦若非天朝, 則此賊終不得殺退, 此賊上年不得驅勦, 則小邦已糜爛矣。 目今賊奴雖掃穴而遁, 而名酋如淸正、行長輩, 俱得脫歸。 彼若聞天兵撤回, 則朝夕必渡海於此。 倘不蒙諸大人周全規畫, 則必復勤聖朝東顧之憂, 而再造之恩, 小邦不得保矣。 天兵多留, 則倭賊不敢動, 以小邦情願言之, 三萬之數, 亦似少矣。 再加一二萬, 分守釜山、加德、巨濟等要害處, 以爲保障, 實小邦之至幸也。 第小邦於殘破之後, 民不得耕種, 今已七年, 上年盡括各道公私所有米、豆, 以供大軍。 近見諸道陪臣狀啓, 則民間今年種穀, 亦多碾米爲糧, 補濟一時軍餉之急缺, 各樣開納事例及賣爵、鬻獄等項色目, 勸諭收聚, 不遺錙銖, 今已無餘力矣。 自今至于秋成, 尙有九箇月, 其前累萬兵應用糧料, 小邦百計而無出處。 至於折色餉銀, 則小邦之不用銀, 來此天朝各人所共知也。 昔年經略宋, 欲開小邦山澤之利, 以救貧乏, 委遣開壙吹鍊之人, 歷視各道郡縣, 費力甚鉅, 而無從得銀, 遂寢其役。 咸鏡道
              端川, 雖有舊來所開壙, 而一年鍊得, 不上千餘兩。 倘小邦多有地寶, 則當此國匱民貧, 無以聊生之時, 何苦秘之不發, 不使貨泉流通, 軍食豐殖耶? 天朝旣爲小邦, 費盡累百萬帑藏, 小邦爲自家善後, 而反靳其什一之利, 自取寇患, 豈有是哉? 此則參之天理、人情, 在所必無。 唯望大人, 更加體諒善處, 終始救濟。 以此意, 令承文院措辭, 移咨於經理、軍門、御史各衙門何如?" 傳曰: "依啓。"
地名: 巨濟 (慶尚道, 都護府)
年: 1603.0

○以軍功廳啓目公事, 傳于政院曰: "
                【備(志)
                    〔忘〕
                  記。】
              軍功廳公事, 予至今莫知端倪。 姑就此啓目言之, 李舜臣
              
                【歲壬辰, 舜臣以全羅左水使, 領戰艦, 偕慶尙右水使元均,與賊戰于巨濟洋中, 大敗之, 獲賊船五十餘隻。 其功爲變亂後第一, 然其時設策先登, 皆出均手, 而舜臣特赴援耳。 大捷之後。’ 均欲馳報行朝, 舜臣紿曰: "與公戮力, 倭奴, 不足殲也。 如此小捷, 何足馳啓朝廷乎? 我自他道倉卒來援, 兵器未備, 所得於賊者, 可相資也。" 均從之。 舜臣密令人, 賫所得兵器及賊船所載金屛金扇等物, 馳啓行朝, 誇伐戰功, 盡歸于己。 時, 行朝方急, 得報大喜, 遙拜舜臣統制使, 使均受舜臣節制。 均由是大恚, 遂不相協。 及後丁酉再亂, 均爲統制使, 知賊勢不可敵, 退守閑山島, 欲無戰。朝廷督戰甚急, 使元帥杖之。 均不得已戰, 敗死, 舜臣復代之, 隨陳提督璘, 討賊于順天洋中, 幾大捷, 中賊丸, 死于舟中。 舜臣材氣過人, 中朝人, 亦以名將稱之。】
              當初破賊, 授以統制職, 至正憲, 及其死也, 贈以相職, 未爲不論功也。 代加十八資, 何爲者哉? 設使有代加之擧, 王者之賞, 何至於以十八資? 授之於人, 不亦乖理而虧損乎? 且某也斬幾級, 某也殺幾賊, 其斬其殺, 皆以獻馘, 而閱其實乎? 何所據而必知其某也之斬幾, 某也之殺幾耶? 至於射殺之賞, 尤所可哂。 自軒轅、涿鹿之戰, 至于萬曆、播賊之誅, 曾見以射殺, 論軍功, 如今日之爲者乎? 方其干戈搶攘之時, 何以能知其某也射殺幾, 某也射中幾耶? 設使有能知之者, 何所據而必信其言耶? 以我國射殺之數, 計賊之兵, 日本之勝兵, 已盡之矣。 未審果如此否? 深恐傳笑賊中, 貽譏後世。 大抵壬辰, 距今十二年, 丁酉, 距今七年。其論功行賞, 尙不能畢。 設一所謂軍功廳者, 爲慢官黠吏所弄, 其間之事,難以悉擧。 亂政之甚, 無過於此, 而人莫敢論其是非, 今宜革罷軍功廳, 以省一冗官, 議啓, 言于備邊司。"
地名: 巨濟 (慶尚道, 都護府)
年: 1607.0

○禮曹啓曰: "頃因領中樞府事李德馨、右議政韓應寅啓辭, 鎭江
              吳遊擊所生兒, 存沒探問事, 林懽知委上送事, 行移于全羅道矣。 監司回答內: ‘林懽則病廢三年, 滿身鍼灸, 未能運身, 不得上京。 而其奴子所志內: 「遊擊巨濟防汛時, 果率縣妓蘭生娠有。 遊擊在瓮津時, 委送家丁, 專探蘭生懷孕與否, 及其彌串鎭臨別時流涕, 致囑於懽, 如果生男, 幸須庇護生長云, 委曲說道, 遊擊過江後, 厥上典專人探問蘭生産子與否, 則果爲生子, 未踰年遽爲夭絶。」 云云。 林懽病之輕重, 遠難的知, 而其爲曲折, 不過如此, 以全羅監司粘移本草, 示吳貴道, 而令遊擊揭帖中諸人, 以此意回帖何如?" 傳曰: "允。"
地名: 巨濟 (慶尚道, 都護府)
年: 1608.0

○流臨海宮奴
                彦孫。
              天明【珍島】、梁孫･國伊【南海】、長秋【巨濟】于諸島。 獄事之初, 未得端緖, 許令宮奴被訊者首服則貸死。 故五人等方被毒楚, 聞此募旨, 亂言依違, 然無的據之說矣。 以其有貸死之約, 故減大刑而流竄之。 按獄之體, 古未有也。
地名: 巨濟 (慶尚道, 都護府)
年: 1609.0

○(義禁府, 金尙信
                咸鏡道
                鍾城府
                潼關鎭流: "右人妄動奪人臧獲之計, 李德凰使喚婢子德禮, 公然捉來, 利其童騃無知, 百端敎誘。 加以威劫, 以宋連之女子爲奴士連女子, 誣罔納招於京外推問, 致令敺打其父之顋, 以至刑訊其父。 其劫誘亂常之狀, 極爲可惡。 罪杖一百、流三千里, 照律入啓。" 依允。德禮
                慶尙道
                巨濟縣安置: "右人聽人敎誘, 不父其父, 罪關綱常。 依傳敎, 減死, 絶島安置。")
地名: 巨濟 (慶尚道, 都護府)
年: 1663.0

○慶尙監司李尙眞以本道弊瘼十條啓聞, "其一, 各司奴婢釐正虛錄, 頉下逃亡, 而隨其被災輕重, 當年身貢, 或全減、或半減。 其二, 內奴婢身貢, 倍於寺奴婢, 或減升尺、或減匹數、或換作各種, 俾無偏苦之弊。 其三, 鹽夫案付之後, 逃者死者, 船腐而不改者, 令該曹竝皆頉下, 俾無隣族之弊。 其四, 諸宮家各衙門設屯處, 民田混占者甚多, 投入避役者亦多, 革罷雖難, 宜有裁損, 且擇其中丁壯, 許充軍額。 其五, 南陽、錦城牧場新設之後, 官屯民田, 混入其中, 宜有變通, 以除民瘼。 其六, 罪人之定配絶島者, 其數甚多, 主客俱困, 先以輕罪移配, 自今勿爲定配。 其七, 豐基、榮川兩邑田稅, 遵置於丹陽水邊, 以水路直納, 醴泉田稅, 亦令一體水路直納爲便。 其八, 巨濟縣
              漆原島祭享牛、司僕牛, 五百二十餘首, 而地甚瘠薄, 草不茂盛, 每年春夏, 繼以藁草, 男負女戴, 輸入島中, 其弊不貲, 司僕牛, 則或移放、或發費, 以省民弊。 其九, 束伍給保, 他道所無, 或父爲元軍, 子爲保, 或子爲元軍, 父爲保, 有害於官與民最大, 宜爲變通, 一如他道。 其十, 各邑及鄕校奴婢最少, 無以成樣者, 以各司奴婢若干口劃給, 幸甚。" 上以其狀下籌司。 籌司回啓: "議皆施行。 而獨寺奴婢, 虛實難卞, 不許釐正。 束伍給保事, 使兵使通議更啓。 寺奴婢劃給各邑及鄕校事, 姑觀勢處之。" 上從之。

○己亥/上御熙政堂, 受鍼後, 引見大臣及備局諸宰。 領相鄭太和曰: "旱餘久雨, 禾穀盡傷, 誠可憂也。" 上曰: "心安然後病可愈矣, 而水、旱災沴相仍, 予心不得一時自安, 亦不能調病也。" 上謂諸大臣曰: "鹽盆、漁箭事, 何以議定則善耶?" 太和曰: "諸宮家旣已定數, 而如壽進宮、於義宮、各衙門, 則時未定奪矣。" 戶曹判書鄭致和曰: "諸臣之意, 欲令盡屬於地部, 有此累査。 若果盡屬於地部則可矣, 而如不能然, 或罷或仍, 則不若置而勿論之爲愈也。" 左相元斗杓曰: "舊屬諸宮家、各衙門者, 若令盡歸地部, 則各衙門必以爲難。 雖然, 有不可不罷者。 統營、巨濟之間, 皆是大海, 而宮家盡爲折受, 宮奴歲收靑魚之稅, 至於海中巖石艤船之處, 亦皆立案而收稅。 如此之類, 何可不罷乎?" 吏判洪命夏曰: "海濱折受, 祖宗朝無此例矣, 宣祖時兵燹之後, 免稅田甚少, 故許令折受漁場矣。 今則免稅及折受兼之, 以自專利, 豈可不罷乎?" 領敦寧府事李景奭曰: "山林、川澤, 與民共之, 此古制也。 今則立案折受, 遍滿一國, 雖有禁令, 終不能禁。 如此而豈能使民無怨乎?" 上不答。 命夏又陳, 注擬時乏人之狀, 上曰: "嘉善以上不足耶?" 左相元斗杓曰: "我國用人之規, 必循資級, 年齡旣衰, 則其筋力豈能任事哉? 年少中如李慶徽、徐必遠、閔鼎重, 皆可擢用, 而該曹不敢任意陞遷也。" 上不答。
地名: 巨濟 (慶尚道, 都護府)
年: 1703.0

○司諫金相稷、獻納尹憲柱, 停科獄還收啓, 禁府遂決遣諸囚。 宋晟
              濟州, 李聖輝
              羅州
              智島, 鄭順億
              黑山島, 李秀哲
              康津
              古今島, 李道徵
              興陽
              鹿島, 朴泰晦
              珍島, 朴弼渭
              金甲島, 金麟至
              順天
              防踏, 吳碩夏
              大靜, 洪受禹
              巨濟, 閔時俊旌義, 竝爲奴定配。 識者歎曰: "科賊生出獄門, 國無刑矣。"
地名: 巨濟 (慶尚道, 都護府)
年: 1755.0

○壬寅/上御內司僕, 親鞫。 大司諫兪彦民、執義徐命膺所懷: "逆坦孥籍之請, 已過數十年, 而尙靳一兪, 神人之憤, 愈久愈切。 向因臺臣之請, 雖有子姪分配之命, 而王章猶未夬伸, 輿情去而益激, 請逆坦孥籍, 亟允兩司之請。" 上曰: "年久之事, 不必如是矣。" 判義禁申晩奏: "大逆罪人鳳星之子、秀岳之弟與姪, 皆出繼矣, 若無特敎, 事當依法施行。" 上曰: "幷依法。" 晩曰: "鳳星之子徹, 以出繼之故, 雖不處絞, 而不可以緣坐律, 只爲安置, 宜黑山島爲奴。" 上允之。 執義徐命膺所懷: "逆賊弘錫, 本以鏡、夢之血黨, 老死牖下, 尙漏天網, 王章未伸, 輿憤久切。 今以逆賊師緝、其孫正觀之招觀之, 以凶疏爲義理, 賊鏡爲非逆, 締結諸賊, 酬酢凶言之狀, 綻露無餘。 請弘錫, 卽命王府, 以大逆律擧行。" 上允之。 問金光秀, 光秀供: "鳳輝之疏, 似是逆矣, 若以輝疏似逆之語, 謂臣以逆, 則臣願被逆律矣。" 敎曰: "弘錫以鏡疏爲義理, 與逆賊致雲陰慘不道之說, 爛漫酬酢之狀, 綻露於諸招, 臺臣旣以逆律爲請允從。 而其子光秀亦於嚴問之下, 以逆輝, 置之於似逆非逆之間, 綻露逆心, 不可以應坐律施行。 不待時亟正邦刑。" 大司諫兪彦民所懷: "逆邃緊出於賊河之招, 又與有翼爲同硯密友, 則其綢繆情節, 綻露無餘。 而特因凶頑抵賴, 終至酌處, 王章未伸, 輿憤久鬱。 請尹邃追施逆律。" 上曰: "過矣。" 問趙載敏; "以今番處分前, 以耉、輝爲何如耶?" 載敏供: "耉、輝當出合啓, 而至於輝, 則世人或以爲非逆矣, 臣則知其爲逆矣。 且李光佐爲半世之所尊仰, 故臣年少時, 不知其爲逆矣, 年長後漸次知之, 則光佐釀成三十年滔天之禍, 千古豈有如此之逆乎! 臣不能猝變色目, 以至今日, 罪當死矣。 如
                
              者, 四大臣復官時陳疏, 而議論本來極層矣。 臣則自假注書皆爲隨分供仕, 故
                
              每對臣有凌踏之意矣。" 敎曰: "罪人趙載敏, 雖名登逆賊致雲之招, 其初之招, 比諸壽垣、
                
              已有差等, 而關係莫重故訊問矣。 壽垣、
                
              招無他端緖, 今日其招, 以不能廓然黨心, 及觀光佐所爲, 終不自訟, 漸至于黨峻者, 陷溺之狀, 乃覺初非, 歸于正道之意遲晩, 與逆賊致雲有憾之狀, 亦爲直招。 而致雲、壽垣、
                
              、師緝書籠中互相綢繆之狀, 綻露無餘, 而載敏之札無一張現捉, 於此可見其招之不誣矣。 自犯其逆者, 夬正王法, 超于其中者參酌, 亦爲世道觀感之意。 而以此推之, 
                
              之所爲尤爲陰慘。 趙載敏特爲參酌, 巨濟府島配。"
地名: 巨濟 (慶尚道, 都護府)
年: 1759.0

○上御太僕寺, 親鞫罪人吳無得等。 命罪人玄昶減死島配, 閔得成ㆍ李廷益遠配, 吳無得特爲放送, 五同
              巨濟府爲奴。 臺臣請用玄昶一律, 上不允。
地名: 巨濟 (慶尚道, 都護府)
年: 1766.0

○己丑/命配金海府使李觀夏於巨濟府。 時內司官員, 推刷奴婢於金海府, 未畢推刷, 而撤官供故也。
地名: 巨濟 (慶尚道, 都護府)
年: 1771.0

○庚戌/上命宣傳官吳益祥ㆍ李允彬, 往探䄄之所住處, 仍爲搜來文書, 允彬只搜得《通鑑》一卷而來。 上御建明門, 命拿入允彬, 問䄄方在何處, 允彬對曰: "在於黑石里, 而物件則只是《通鑑》一卷, 朱書二十八宿矣。" 又問: "䄄與幾人同處?" 對曰: "只有宋家奴一人及良娣家奴一人矣。" 又問: "典洞家閉門, 而無一人形影乎?" 對曰: "䄄之母及禛之妻, 在於後邊矣。" 又命拿入益祥, 益祥所奏, 或曰: "典洞家鎖門無人, 而盡往果川。" 又曰: "其家往在桃洞。 允彬言相左, 遂命決棍, 巨濟府充軍。 仍敎曰: "臺臣不敢斥名, 三司則盡爲聾啞。 文武如此, 予將誰恃? 不思衰君, 顧瞻後日, 予之爲此擧, 欲復幾亡之倫綱也。" 司諫李行源
              巨濟, 獻納鄭文柱
              南海充軍, 正言沈煥之
              甲山、南絳老
              三水, 免爲庶人。
地名: 巨濟 (慶尚道, 都護府)
年: 1784.0

○義禁府啓: "大逆不道罪人夏材, 籍沒家産, 破家潴澤, 降邑號罷守令等事, 令該曹奉承傳擧行。 子夢伊、仁伊年未滿, 依律免絞, 夢伊
              珍島郡爲奴, 仁伊
              南海郡爲奴, 妻任伊
              黑山島爲婢, 女桂完
              康津縣爲婢, 庶母夢月
              吉州牧爲婢, 庶弟英材
              渭原郡爲奴, 姪斗恭
              巨濟府流三千里安置, 姪斗恒之父魯材, 卽夏材之伯兄, 而出繼於三寸叔星澤, 斗恒乃是夏材五寸姪, 依律文免坐。" 從之。
地名: 巨濟 (慶尚道, 都護府)
年: 1795.0

○命坡州牧使洪龍鎭
              巨濟府充軍, 高陽郡守王道常
              機張縣充軍, 嚴飭門將, 毋納畿伯疏啓。 敎曰: "當初則渠輩亦人耳, 必不知奉命而然。 毋論如此如彼, 幺麿蟣蝨婢屬之放良, 渠輩何敢稱以官長, 出頭現影乎? 後弊所關, 不可不嚴治。 拿來罪人洪龍鎭巨濟府充軍, 王道常
              機張縣充軍。 該牧出置者之不知在處, 今幾十年之久, 擧措雖非常道, 意義定在絶纓。 鍮匙拘飯者, 孰不知之, 則渠輩雖武弁, 焉敢爲此虛僞奇怪, 不誠無實之事乎? 雖以不治治之, 略施充軍, 而畿伯狀啓或上疏, 踰城門或闕門, 當該門將, 施以軍律, 以此分付。"
地名: 巨濟 (慶尚道, 都護府)
年: 1808.0

○己卯/配前慶尙監司尹光顔于茂山府, 島配英陽縣監曺錫倫于巨濟府。 先是, 慶尙監司鄭東觀啓以爲: "定査官推覈, 則當初以影堂私設, 新舊鄕人, 每成鬪鬨, 辛丑、丁未, 竝因營關毁撤, 至癸亥秋, 又爲重建, 前道臣尹光顔, 輪關列邑, 竝令撤新設之祠。 然此影堂, 則所重自別, 而移奉時儀節, 無所知委, 縣監曺錫倫, 全失愼重, 以致院儒官隷之互相紛挐, 堂門奉開之不用鑰匙, 擧措極駭。 至於皇朝紀年、本朝國忌板、大老祠碑文、御筆本, 似亦同入於火, 關係莫重, 萬萬驚心云。" 備局啓言: "祠院私設, 果係朝禁, 撤毁未必爲罪。 但其必欲毁此影堂之意, 跡涉乖當, 如欲毁撤, 則何不通諭章甫, 移報春曹, 而如是草草徑擧, 顯有層激之意乎? 尹光顔, 請拿問定罪。 曺錫倫, 則調發村丁, 召號舊鄕, 且帶許多官隷, 立旗發令, 尤是怪駭。 移奉之節, 固當涓吉整儀, 而滾鬪叫呶, 使兩幀奉出, 委之於校奴手中。 請罷黜拿問, 從重照律。" 允之。 義禁府啓言: "光顔供辭以爲, ‘新鄕之設影堂, 初不出於慕賢之意, 只是憑藉爭任之計, 前後營邑, 亦已屢撤。 而影堂別設者, 道臣勘罪, 昭載《通編》, 先朝辛亥, 因咸昌
              新安書堂, 私奉孔、朱兩夫子影像事, 下敎截嚴, 道臣越俸, 仍令毁之, 定儒生, 移奉闕里祠。 今番不必更爲質問於春曹, 只令本邑, 定士林有司, 還奉於盈德本祠後, 毁其堂舍’ 云矣。 毁撤雖遵法典, 而不報春曹, 儀節所當詳細, 而一付該邑, 終歸失禮欠敬之科。 請配于茂朱。" 右議政金載瓚箚論: "尹光顔得罪斯文, 多士齊討, 王府議平, 大非廷尉當之義, 特配以邊遠, 當該堂上, 施以譴罷。" 賜批從之, 特削判義禁趙尙鎭職。
地名: 巨濟 (慶尚道, 都護府)
年: 1810.0

○庚寅/敎曰: "宮中深邃, 內外懸絶, 自是我朝家法。 況先朝二紀之間, 痛禁掖之密徑, 嚴立防閑之等分, 雖至細至徵之言, 所謂爲宮人爲掖隷者, 毋得相對酬答。 此是昔日所仰睹熟聞之事, 予亦恒遵昔日之飭令, 每察如彼之弊。 忽有前所未有未聞之驚駭寒心之擧, 出於今日, 今日之紀綱, 何爲頹弛之極也? 上項罪人中, 屬於掖庭者, 自內究問, 略知事狀, 而今又因諸供, 益爲明知, 尤切驚惋。 大抵本事, 卽一譯次上等第也, 志道輩之綢繆共議, 先萌通禁之心者, 予之所以深慮於今日之風俗。 明興甘聽卞漢之指計, 以東朝侍衛之宮女, 犯如許之罪犯, 此是渠之斷案。 卞昌瑊, 則喜聞韓志道厚賂之言, 欲圖譯院完薦之事, 僞書諺敎, 傳給掖隷。 金世煥, 則身爲掖隷, 不知事體之莫重, 貪於厚賂之分食, 旣知標書之僞造, 恣意詐傳於譯官。 卞昌瑊斬待時, 金世煥絞待時, 依法典, 詳覆施行。 安鼎煥
              康津縣
              古今島, 韓志道
              巨濟府, 竝絶島減死爲奴。 三倍道押送, 而加刑三次, 令各該道臣擧行後, 押送配所。 李守熙
              昌城府, 金福仁
              端川府, 竝流三千里定配。 三倍道押送, 亦令各該道臣, 加刑一次後, 押送配所。 明興
              珍島郡
              金甲島定配, 三倍道, 竝於當日內押送。 金鼎煥仍前嚴囚, 待拷訊, 限箇箇拷察, 各別嚴刑, 準三次嚴訊後, 靈巖郡
              楸子島, 減死爲奴定配。" 蓋金鼎煥, 本是班名人, 而與安鼎煥慫慂譯官韓志道, 使出錢財許圖等第。 而因卞昌瑊紹介於其妹宮人明興, 僞造諺敎及標紙, 使掖隷金世煥、李守熙、金福仁, 往來傳給。 情狀發露, 自秋曹推覈而有是命。
地名: 居昌 (慶尚道, 都護府)
年: 1423.0

○刑曹啓: "慶尙道
              居昌住本房奴鄭龍詐稱內奴, 以娶良妻及强奪他人田地罪, 比詐假官, 杖一百, 徒三年, 以倚勢虐害良民, 加一等, 杖一百, 流二千里。 良女爲妻罪, 杖八十, 徵布二百匹, 告人充賞, 勒令離異。" 命如啓施行, 流罪收贖。
地名: 居昌 (慶尚道, 都護府)
年: 1428.0

○禮曹訪京外孝子順孫節婦以啓: "京城東部人幼學韓允雍, 大司成黃鉉女壻也。 性厚直, 父皐早歿, 事其母至孝, 晨而省, 午而問, 昏而定, 問衣燠寒, 隨節以供衣服。 一日三進母家, 雖雨雪不廢。 其侍側也, 溫言和色, 以安母志爲心。 或得珍味, 雖少必以饋母, 若有疾, 必嘗藥以進, 色憂達曙不寐。 中部人幼學李成蹊, 司直元之獨子也。 不離親側, 怡色柔聲, 出告反面, 晨昏定省, 不敢違志。 親得疾經年, 成蹊不食甘旨, 憂念不弛, 旁求藥餌, 盡誠治療。 二親連逝, 居憂六年, 一依《家禮》。 及返魂, 成影幀, 朝夕奉獻不怠, 薦新物以時, 誠孝至今如一。 家失火, 書籍貲産, 盡爲所燒, 先奉影幀以出, 俾免於火。 前錄事全忠禮, 父死, 寢苫枕塊, 唯歠糠粥, 不嘗美味。 喪畢, 奉神主, 朝夕必祭。 又事其母, 順志不違, 出告反面, 晨昏定省, 有疾則藥必先嘗, 如此至老不改。 京畿
              長湍人幼學裵弘湜, 母死, 不食三日, 大斂始食粥。 廬墳三載, 寢苫枕塊, 祈寒暑雨, 侍墓側終日, 旌表其門閭。 及父歿, 哀毁踰前喪。 安城人學生宋倫有兄三人, 倫以季子, 廬墓三年畢, 結廬墓傍, 素食省侍者, 又四年。 原平人幼學尹興智, 父死, 不食累日, 喪事一依《家禮》, 守墳三年, 歠粥不食菜果, 手自炊爨, 以供朝夕。 學生林自秀, 父死, 廬墳三年, 歠粥, 不寢茵席, 朝夕手自炊爨。 抱川人前廣興倉副丞鄭冕, 父母連逝, 廬墳六年, 與弟親負石, 築墻成砌, 晨夕必哭。 分奴婢貲産必均, 不敢以一毫加於己。 且泣曰: "生子願有室者, 父母之心也, 而二弟俱未得婚, 何以爲生?" 遂以己所分得貲産土田奴婢加給。 忠淸道
              大興人學生金順、前司正金可畏, 兄弟也。 遭父母喪, 歲適大饑, 順守母墳, 可畏守父墳, 織屨易粟, 躬自炊爨, 以終三年。 溫水人任山壽, 父母歿, 日擔土成墳, 守墳哭泣終六年, 每遇朔望必祭。 全羅道
              順天人幼學鄭江, 母歿, 父娶後妻。 江之家距父家五里許, 日三往問安, 雖盛暑雨雪不廢。 父日掃庭宇, 江每曉先父未起, 躬自灑掃, 以代其勞, 父在未嘗遠遊。 每鄕人宴集, 過時輒歸, 勸之留, 則曰: "未知家尊安否, 敢辭耳。" 嘗佩一囊, 得異味必盛之, 歸遺其父, 孝誠終始不懈。 父死, 食粥寢苫, 廬墓三年。 慶尙道
              咸昌人金難, 所居屋僅一間, 一日失火, 其母病不能起。 難冒火抱母以出, 俱爲火所爛, 母三日死, 難經年得愈。 蔚山人生員宋滔, 父母俱患宿疾, 侍藥十餘年, 父母間一歲連歿。 滔親負土石, 營墳喪制, 一從《家禮》, 不用浮屠法。 立祠堂以安神主, 焚香晨謁, 以時祭之, 得新物輒獻。 宜寧人前司正朴成德年九歲喪父, 及長遷葬, 白衣素食, 追服三年。 母年今七十三歲, 素患風疾, 成德侍藥不離側, 具甘旨以供。 或因軍務經宿於外, 則曰: "母老矣。" 不食魚肉。 居昌人幼學劉安, 年十五父歿, 身自炊爨, 以供朝夕, 擔土石營墳, 廬居三載, 終不怠。 母死, 又廬墓三年, 哀痛如父喪。 大丘人前散員張恃, 父歿旣葬七日, 始歠粥, 不食菜果, 苫塊以居, 不結廬。 執炊爨, 擔土石, 無不親躬, 哀慕三年, 常如侍殯之日。 母歿, 又廬墳三載。 一日夕奠, 有虎來吼, 略無懼色, 不去墓側。 黃海道
              白川人韓箕斗, 執心廉直, 父歿, 廬墓三年, 事母盡孝。 瑞興人幼學李甲耕, 母歿守墳, 伐木耕田, 以供朝夕。 父又沒, 連六年廬墓。 咸吉道
              北靑人前司直李甫家、學生申汝和, 竝居父喪, 守墳三年。 平安道
              撫山人學生金汝貴, 父母之喪, 俱守墳三年, 歠粥。 學生李天瑞, 父死廬墳, 得疾方劇, 不替朝夕, 以終三年。 江西人前正設判官朴侃, 以獨子守兩親墳各三載, 躬自炊爨供朝夕, 時至則哭泣盡哀。 每歲春秋, 親擔土加塚。 京畿
              安城人書雲正鄭均妻許氏, 年三十六夫歿, 守信以居, 日供甘旨, 以養其母。 每遇俗節及己生晨, 必獻壽。 癸卯甲辰年間, 疫疾大熾, 蒼赤亦臥, 許氏不畏病, 具饌奉母如平時, 己與母俱無恙。 後母死, 葬于家北, 朝夕必祭, 出告反面。 京城南部人司宰副正金允和妻李氏, 夫歿葬于抱川, 守墳三年。 京畿
              積城人節制使洪尙直妻文氏, 夫歿廬於墓側, 朝夕上食, 至大祥暫不離墓側, 制已終, 不忍遠離, 居近里, 每遇朔望及俗節必祭之。 忠淸道
              公州人學生朴漢生妻鄭氏年二十, 夫棄之, 娶他妻, 父母欲嫁之, 不從。 年三十, 其夫死, 父母又欲嫁之, 又不從。 洪州人監務李仲贇妻林氏, 早喪夫守節, 母歿守墳三年。 少監朴孟文妻趙氏年三十九夫歿, 守墳三年, 母歿又守墳。 全羅道
              全州人幼學崔以源妻李氏, 年十八夫死, 請于父母, 葬家側。 家甚貧, 賣貲産以供朝夕, 終三年後, 父母欲奪志, 日已定, 亡走舅姑家, 終守其節。 及第金九淵妻李氏, 年二十六夫歿, 居于近墓之地, 朔望必親祭, 隨母居十三年, 不進酒肉, 或時製襪, 燒于墓前, 如事存焉。 南原人戶長梁佃妻, 年二十八夫歿, 父母欲嫁之, 以誓自守, 不食魚肉葷菜。 潭陽人學生崔有龍妻, 年四十四。 歲戊辰倭寇大至, 有龍赴內廂防禦, 妻携二幼子, 匿巖下草莽中, 賊刦欲淫之, 固拒不從, 賊以槊刺殺之。 適隣人匿其傍, 見而哀之, 賊退收屍而葬。 濟州人中樞院副使李沈妻文氏, 年十九而嫁, 居三年, 沈如京, 無子獨居。 沈歿, 欲娶者多, 固守其節。 旌義人職員石阿甫里介妻無命, 年二十而嫁, 居九年夫死, 無子無父母奴隷, 甘心窮餓, 求婚者衆, 終不改節。 慶尙道
              慶州人茶房別監余伯壎妻尹氏年十九, 夫死無子, 又無奴僕, 家甚貧, 朔望親奠, 號泣終制。 其母欲奪志, 亡走舅姑家, 以全其節, 後服舅喪三年不怠, 至今奉祀。 黃海道
              谷山人知郡事李台慶妻姜氏年二十九, 台慶歿, 三年後四時祭享必誠。 判事曹允明欲娶之, 斷其髮不從。 象山君之子姜鎭又欲娶之, 及門亡匿, 又斷其髮, 親屬屢禁, 卽如京, 久之乃還, 供時祭如舊。 平安道
              陽德人幼學尹元常母, 年三十二夫死, 服喪三年, 每遇朔望祭, 不離墳側哀號。 有六子皆幼, 身親薪水之勞, 零丁獨居, 母與親族强欲奪之, 固拒之, 養姑二十年至孝, 姑歿斬衰三年。 撫山人記官乙奉母, 年三十三夫死, 喪三年畢。 母與親族欲奪志, 不從。 母年八十九, 奉養益虔。 夫死二十年, 每遇忌日, 輒被髮痛哭。 慶州訓導官尹統, 方在孩提父死, 及長, 每以不及事父爲恨, 事祖父如事父。 閔祖父年老, 侍側日短, 辭職歸, 晨昏定省, 常不離側, 奉養務適意。 及歿, 哀號不已, 廬墓傍, 蔬食二年, 時祭盡誠敬, 事之如生焉。" 命下吏曹。
地名: 居昌 (慶尚道, 都護府)
年: 1452.0

○司憲掌令李甫欽輪對, 上曰: "世宗擇汝守大丘使, 試社倉便否, 所息幾石, 民情何如?" 甫欽對曰: "丁卯正月, 自咸陽移守大丘, 然未知上意, 未敢試驗。 戊辰二月, 見諭書, 乃知上意, 卽立社倉十三所, 從其自願, 定其社長, 每一所授義倉穀二百石, 每一石取息三斗, 自戊辰至辛未, 斂散收息, 共二千七百餘石, 皆已收斂封庫。 大丘多巨室農莊, 貧民受貸出食, 因失其所者有之。 境內十三處立社倉, 一倉所儲本息, 幷可四百餘石。 又義倉, 以時分給, 故境內之民, 受長利者, 視昔年則蓋少。 如待五六年斂散, 則一倉所儲, 可至千餘石。 十三所各以千餘石, 賑貸窮民, 豪富侵漁之弊, 不禁而自絶矣。 但臣恐國家以爲, 取息有利, 十年之後, 不能便止, 而取息之無窮也。 又世宗傳旨, 有監考賞職之條, 故臣亦以爲可行, 今褒貶之法未立, 又恐社長憚於斂散, 而不肯用心也。" 上曰: "世宗以爲, 社倉恤民之大本, 斷然以爲可行, 命汝試驗, 予亦以爲救荒, 莫如此法, 夫豈不義, 文公爲之? 但廷議未同, 故褒賞之法, 未卽遽立, 豈終不可行乎? 且一倉之穀, 至於千石, 則又豈有取息無窮之理乎? 一從汝所啓。" 上又問: "近日守令奉法, 如何?" 對曰: "近日以風聞, 或遣敬差, 或遣行臺, 以覈守令不法, 守令之畏法, 異於他日。 然風聞之事, 鮮有其實, 且其陰囑所司者, 非窮民必其豪民, 或受罪於守令, 或不得其辭訟, 含怨報復者之所爲也。 於是所司, 實聽移牒, 鞭笞以求獄成, 或至於死, 其冤可勝言哉? 臣之所守大丘, 與星州接境, 憲府風聞星州牧使李伯良, 以國庫造餘材木, 移造農莊, 移文鞫覈, 獄辭未具, 而論請貶黜。 伯良新造農莊, 越大嶺在居昌之境, 其所用者, 皆籬底雜木, 其非用星州之材木可知。 且雖不廉, 其能越大山以輸材木乎? 臣嘗觀《唐史》
              則天告密之法, 心竊非之, 臣恐告密之端, 作俑於明時也。 且近日各官守令, 境內豪民赴京者, 則多備酒饌以勞之, 又其所欲無言不從, 獄訟之不決, 賦役之不均, 稍已成風, 無他畏其口也。" 上曰: "世宗以爲, 風聞斷不可行, 常與我言之, 守令風聞, 載諸《續典》, 固非世宗之志, 予亦料知其弊。" 又問: "南方民弊何如?" 對曰: "慶尙道, 異於兩界、京畿, 庶幾民安物阜。 其中小弊, 雖聖代豈能盡革? 此在守令用心與否耳。 臣自讀書時, 竊有疑事, 在外十餘年, 且未得其間, 故未達愚衷。" 上曰: "何事也?" 對曰: "方文仲, 太宗朝以上書之失, 定屬官奴, 今將四十年。 臣妄謂, 人臣之死生榮辱, 係人主一言, 豈有人臣心懷不忠, 而上言欺罔, 以取不測之禍乎? 文仲所言之事, 臣未敢知, 然文仲以國家之事, 或漏洩外國, 或私論僚友而不達, 則是誠不忠, 死有餘辜, 上書過實, 必其新進之士, 狂妄料事之過耳, 源其心, 則豈有不忠而言之乎? 臣有此心三十餘年, 未敢上聞。" 上曰: "文仲必有心疾, 而妄爲上書, 太宗欲正典刑, 以上書之故, 乃從輕典, 祖宗之事, 不可輕赦也。" 對曰: "文仲如有心疾而妄言, 則尤不可罪。 傳曰: ‘遠惡者十年, 必反。’ 《易》曰: ‘守貞者十年, 乃字。’ 文仲雖有罪, 屬賤已將四十年, 亦可以懲, 況其心之忠不忠, 未可知乎? 臣歷觀古史, 自唐、虞至于宋、元, 文明盛治之時, 未有人臣以上書之失, 終身屬賤。 臣恐後世, 以此議之也。 且今世之士, 請人之罪, 務爲深刻, 至於正言, 不諱敢陳者蓋寡, 未必不以文仲爲戒也。 且孔子曰: ‘三年毋改於父之道。’ 先儒曰: ‘如其道, 雖終身無改, 可也, 如其非道, 何待三年?’ 雖祖宗所行之政, 已過三十年, 在上裁如何耳。" 上曰: "汝之此言, 出於忠誠, 世宗未敢輕赦, 故予亦未敢輕赦。 亦有言之者, 姑少待之。"
地名: 居昌 (慶尚道, 都護府)
年: 1467.0

○義盈庫書吏(强得昌)
                  〔張得昌〕
                
              與中樞府書吏羅敎文, 錄義盈庫官員金孟節、李演、金智童, 及前等官韓致元、申允範、崔忻等所犯七十餘條, 密封, 因掌苑署別監金好山以聞。 命注書及宣傳官, 往搜義盈庫文書封置, 下孟節等及戶曹當該郞官、請臺監察于義禁府, 鞫之。 又拿庫奴問之, 一如得昌所訴, 其中尤甚者, 乃演也。 令安友參以淸白, 獨不與焉。 時, 昕爲金山郡守, 允範爲居昌縣監, 令義禁府拿來。
地名: 居昌 (慶尚道, 都護府)
年: 1474.0

○先是河東府院君
              鄭麟趾、領議政申叔舟入侍經筵, 啓上言訴冤、選上差定及軍額等事, 命更議之, 至是議啓, 鄭麟趾、申叔舟及蓬原府院君
              鄭昌孫、茂松府院君
              尹子雲、右議政成奉祖議: "選上奴子餘數, 分屬各司, 如有公家之役, 臨時聚役, 事畢後, 還送其司, 且訴冤者雖無該司退狀, 如有憲府退狀, 則許呈當直廳、義禁府、司憲府, 訟者則亦許直呈于當直廳爲便。" 從之。 鄭麟趾ㆍ鄭昌孫ㆍ申叔舟ㆍ尹子雲ㆍ成奉祖、領敦寧府事尹士昕、左贊成盧思愼、右贊成尹弼商、兵曹判書姜希孟、陽川君
              許琮、平陽君
              朴仲善、吏曹判書鄭孝常、居昌君
              愼承善、禮曹判書李承召ㆍ知中樞府事許亨孫、襄陽君
              林自蕃、綾原君
              具文信、延安君
              李淑琦、昆山君
              裵孟達、兵曹參判韓致禮、上護軍金堅壽、行護軍趙誠山、同知中樞府事芮承錫、大司諫鄭佸議: "太宗朝設內禁衛, 定額六十, 至世宗朝, 加四十爲一百, 以不精而還減四十, 今加定額爲二百, 其數冗故不精。 請減一百。" 文城君
              柳洙、左參贊李克培、戶曹判書李克增、月城君李鐵堅、信川君
              康袞、善山君
              金嶠、刑曹判書李繼孫、工曹判書魚世恭、同知中樞府事尹岑、大司憲李恕長議: "去庚寅年, 革鷹揚衛一百, 加定內禁衛一百爲二百, 其試才一依大典之法, 則不可謂不精, 況禁兵不宜輕減。" 鄭麟趾、鄭昌孫、申叔舟、尹子雲、尹士昕、成奉祖、盧思愼、尹弼商、姜希孟、許琮、朴仲善、鄭孝常、李鐵堅、許亨孫、金嶠、康袞、愼承善、林自蕃、具文信、李淑琦、裵孟達、韓致禮、尹岑、李恕長、金堅壽、趙誠山、芮承錫、鄭佸議: "世宗朝定甲士之數六千, 今加數爲一萬, 請減二千五百。 且正兵元數五萬五千一百十五, 《大典》撰定時, 減一萬二千六百十五, 而數止四萬二千五百, 今不可又減。" 李克培議: "去壬午年, 世祖命臣括軍丁于下三道, 得十三萬餘人, 世祖慮有脫漏者, 命權攀等更刷漏丁, 猶慮其未盡, 命金礩大加搜括, 以成軍籍, 其時獻議者, 多以謂不可, 世祖排群議, 斷然行之, 爲萬世軍國大計也。 至庚寅年, 別侍衛二千四百減九百, 甲士二萬減一萬, 破敵衛三千減五百, 隊卒三千四百四十減四百四十, 彭排六千減一千, 正兵八萬六千減五千八百六十, 壬辰年又減九千七百四十五, 兩年所減正兵之數已多。 今又減之, 則兵卒單少, 脫有緩急, 無以濟事, 其於軍國大計何如? 若慮軍戶罷敝, 當疏其番數, 以休其力。 臣又聞, 前日減軍額之時, 吏售其奸, 所減者皆富戶, 而貧艱者不得行賂, 猶編軍籍, 其弊不貲。 請依《大典》數勿減。" 上從柳洙等議, 仍內禁衛舊數, 從麟趾等議, 正兵依新定《大典》數, 甲士則減二千。 上又命兵曹: "水軍逃亡物故者, 以今減正兵及保、甲士保充定, 其子支曾定他役者, 推移完聚。 各浦鹽盆有無覈實蠲減, 土木雜役一皆除之, 專爲治船防戍, 各官守令、各浦萬戶, 非法橫使者, 重論罷黜, 正兵亦依水軍例給牌檢察, 以防代立, 今減正兵及保, 水軍外勿定他役, 而正兵元額內有逃亡物故者, 以此充定。 如有守令濫役爲醫ㆍ律學生、書員、日守者, 重論罷黜。 甲士額外當減者, 不宜一時頓減, 其物故及鍊才不入者, 勿充數漸減之, 役軍則彭排元額五千, 而時屬一千四百四十一, 隊卒元額三千, 而時屬一千七百九十六, 近因除料, 人不樂屬, 有名無實, 今以所減甲士之祿, 量加料數, 以勸之充其元額, 以赴役事。" 兵曹據此啓: "水軍視諸色軍, 其役最苦, 以此日就減耗, 固當爲先充差, 然今減正兵ㆍ甲士及其保, 不可盡屬之, 擇其壯實者, 依《大典》, 試走力, 分屬于彭排, 隊卒以其餘充定, 且水軍本令世傳其役, 欲其慣於舟楫, 而守令不究立法本意, 移屬子支於他役, 甚不可也。 令節度使竝刷還完聚, 其鐵物吹鍊, 陸物備辦, 係關治船, 防戍事外, 如禮葬、造墓及一應土木之役, 竝蠲除以寬其力, 守令、萬戶或有非法役使者, 依隱占使喚空歇軍役律, 一名杖八十, 每三名加一等, 罪止杖一百, 罷黜充軍, 今所減正兵, 守令濫役, 爲醫ㆍ律ㆍ學生、書員、日守者罪亦如之, 甲士鍊才不入而願屬捉虎甲士者勿聽, 數準今定額而後聽之, 彭排、隊卒不得滿額, 專由(余),
                〔除〕
              料而然。 今於甲士遞兒職從五品減二, 從六品減十, 從七品減三十三, 從八品減五十六, 從九品減六百九十九, 則都計八百人祿俸。 以此移給一年立番彭排一千、隊卒六百朔料何如?" 下院相議之, 鄭麟趾、申叔舟、尹子雲議: "皆依所啓施行, 但今減正兵及保、甲士保勿試, 彭排隊卒竝充水軍爲便。" 從之。
地名: 居昌 (慶尚道, 都護府)
年: 1488.0

○甲申/視事。 司僕寺正姜龜孫將刑曹啓本啓: "星州囚金未同射人罪, 律該絞。" 上曰: "若於妬忿間, 偶以瓦石擲之, 或以木箭射之, 則其情非欲殺之也, 猶可恕。 未同以刃箭射人, 其不至於死, 幸不中胸腹耳。 可依所啓施行。" 典翰李昌臣將刑曹啓本啓: "典獄囚崔玉山强盜罪, 律該斬不待時。" 從之。 執義李宗灝、獻納朴義榮更論啓柳孝孫、權操奴婢不宜屬公, 不聽。 宗灝又啓曰: "近日如推刷、築城、點馬、災傷、入居從事官等, 使命煩擾, 恐貽民弊。 請可兼者兼之。" 上曰: "凡事人各任其責, 乃可完事, 此等事似難相兼。" 刑曹參判李陸啓曰: "居昌縣居李成謹, 參判李約東姊妹之壻也。 於年前在家, 忽遇夜間, 惡少成群, 火其家爲寇劫之狀, 成謹驚惶出門, 斬其頭卽遁去。 其後別無盜, 遂皆散去, 至今未知何人所爲。 前此, 成謹嘗以全羅道居公賤漏落人, 陳告于官, 厥後聞其人, 自全羅道往慶尙道有見之者, 疑是此輩懷怨而爲之也。 然未能的知, 未得發狀。 監司、守令想已聞知, 而亦不啓聞矣。" 上曰: "其時奴子等, 豈無救護者歟?" 李約東啓曰: "惶惑之際, 遽斬其頭而遁去, 雖欲救之, 亦無暇矣。 臣等疑是被告者所爲也, 然無證可驗, 故未能的指爲其人所爲也。" 李陸曰: "敗常亂俗, 莫甚於此。 雖無明驗, 姑推此輩, 則庶可知矣。" 上曰: "時無明證而遽鞫此人, 則無辜橫罹者必多矣。"